የቀድሞው የደኅንነት ሹም ባቀረቡት የክስ መቃወሚያ ላይ መቃወሚያ ቀረበ
 የብሔራዊ መረጃና ደኅንነት አገልግሎት የቀድሞ ኃላፊ የነበሩት አቶ ወልደ ሥላሴ ወልደ ሚካኤል የፌዴራል የሥነ ምግባርና የፀረ ሙስና ኮሚሽን የመሠረተባቸውን ክስ እንዲያሻሽል ወይም ውድቅ እንዲሆን አቅርበውት በነበረው የክስ መቃወሚያ ላይ፣ የኮሚሽኑ ዓቃቤ ሕግ የመቃወሚያ መቃወሚያውን ማክሰኞ ዕለት ለፍርድ ቤት አቀረበ፡፡ ለፌዴራል ከፍተኛ ፍርድ ቤት 15ኛ ወንጀል ችሎት የመቃወሚያ መቃወሚያውን ያቀረበውየኮሚሽኑ ዓቃቤ ሕግ በመቃወሚያው እንደገለጸው፣ አቶ ወልደ ሥላሴ የወንጀል ሕግ አንቀጽ 407 ተጠቅሶ የተመሠረተባቸው ክስ ‹‹እርስ በርሱ የሚጋጭ ነው›› ብለው በክስ መቃወሚያነት ማቅረባቸው አግባብ አይደለም፡፡ ምክንያቱም በክሱ ላይ ከመጀመሪያ እስከ መጨረሻው ያለውን ዝርዝር ነጥብ በመመልከት በጥቅል የሚኖረው ፍሬ ነገር ተገናዝቦ፣ ከሕጉ ጋር መጣጣም አለመጣጣሙ ሊመዘን የሚገባው በመሆኑ ነው፡፡ አቶ ወልደ ሥላሴ ለአቶ በየነ ገብረ መስቀል ስለነገሯቸው ነገር በሚመለከት የቀረበው መቃወሚያ ወደፊት በማስረጃ የሚጣራ መሆኑንና በመቃወሚያነት የማይነሳ በመሆኑ፣ የቀረበበት የመቃወሚያ ሐሳብ ውድቅ እንዲሆን ጠይቋል፡፡ የአቶ ወልደ ሥላሴ ድርጊት ‹‹በሥልጣን አላግባብ መገልገል ሳይሆን በማታለል ወንጀል ሥር የሚወድቅ ነው፤›› በሚል በአቶ ወልደሥላሴ የቀረበውን መቃወሚያ በሚመለከት የኮሚሽኑ ዓቃቤ ሕግ በመቃወሚያው እንዳስረዳው፣ በምርመራ መዝገቡ ውስጥ ያለው ጉዳይና የማስረጃው ጥንቅር፣ በዓቃቤ ሕግ በኩል ተመዝኖ በሥልጣን ያላግባብ የመገልገል የሙስና ወንጀል ሥር የሚወድቅ መሆኑን አምኖበት ማቅረቡን ጠቅሶ፣ በተጠቀሰው አንቀጽ ሥር ይሸፈናል አይሸፈንም የሚለው በማስረጃ የሚረጋገጥ በመሆኑ፣ ተቃውሞ የሚያስነሳ አለመሆኑ ታውቆ ውድቅ እንዲደረግለት ፍርድ ቤቱን ጠይቋል፡፡አቶ ወልደ ሥላሴ የተከሰሱበትንና የተጠቀሰባቸውን የወንጀል ሕግ በመቃወም ባለፈው ሳምንት ለፍርድ ቤቱ ባመለከቱት መቃወሚያ ላይ የመቃወሚያ መቃወሚያ ያቀረበው የኮሚሽኑ ዓቃቤ ሕግ፣ የተከሳሹን መቃወሚያ የተቃወመው እሳቸው የጠቀሱትን የወንጀል ሕግ የሚያፈርስ ወይም የሚቃረንና ክሱን የሚያጠናክር ሳይሆን፣ ሁሉም ያቀረባቸው የክስ ዓይነቶችና የጠቀሳቸው የወንጀል ሕጎች የሚመዘኑት ማስረጃዎች ከተሰሙና ፍርድ ቤቱ ከመዘናቸው በኋላ መሆኑን በመዘርዘርና ባቀረበው ክስ ላይ የቀረበው የክስ መቃወሚያ ተገቢ ባለመሆኑ ውድቅ እንዲደረግለት በመጠየቅ ነው፡፡ በእነ አቶ መላኩ የክስ መዝገብ ቁጥር 141352 የቀረበ ክስ በድጋሚ ሊቀርብባቸው እንደማይገባ አቶ ወልደ ሥላሴ ያቀረቡትን መቃወሚያ በሚመለከት የኮሚሽኑ ዓቃቤ ሕግ እንዳብራራው፣ በመዝገብ ቁጥር 141352 በአቶ ወልደ ሥላሴ ላይ የቀረበባቸው የክስ ፍሬ ነገርና ዝርዝር ሁኔታ አሁን ከተከሰሱበት የክስ ፍሬ ነገር ጋር ግንኙነት የለውም፡፡ ሁሉም በየራሳቸው ማስረጃዎች ላይ ተመሥርተው የቀረቡ ናቸው፡፡ አሁን በተከሰሱበት የክስ መዝገብ ውስጥ ወንድማቸው፣ እህታቸውና የቅርብ ጓደኛቸው ላይ ስለወንጀል ተሳትፏቸው በቂ ማስረጃ በመቅረቡ፣ በሁሉም ላይ ክሱ መቅረቡንና በ141352 ላይ ግን ሌሎቹ ተከሳሾች እንደሌሉ በመቃወሚያ ዘርዝሯል፡፡ የኮሚሽኑ ዓቃቤ ሕግ ሥልጣን በሌለው ጉዳይ ላይ ክስ ሊመሠርት እንደማይችል ስለቀረበበት ተቃውሞ ምላሽ የሰጠው የኮሚሽኑ ዓቃቤ ሕግ ባቀረበው የተቃውሞ ተቃውሞ እንዳስረዳው፣ የምርመራ መዝገቡ በምርመራ ቡድኑ ሲጠናቀር ጉዳዮቹ ከሙስና ወንጀሎች ጋር ያላቸውን የፍሬ ነገርና የማስረጃዎች ተያያዥነትን በመገንዘብ ነው፡፡ በዚህ ሁኔታ መቅረቡም የፍርድ ቤቶችን የሥራ ጊዜ የሚቀንስና የተከራካሪዎችንና የማስረጃዎችን ተደጋጋሚ ምልልስ ማሳጠሩንና የሥነ ሥርዓት ሕጉን መርህ አለመጣሱን በመገንዘቡ መሆኑን አስረድቷል፡፡ የሰበር ሰሚ ፍርድ ቤትም በተመሳሳይ ጉዳይ ላይ በመዝገብ ቁጥር 64612 ጠቅሶ ያስተላለፈው ውሳኔ አስገዳጅ መሆኑንም ጠቁሟል፡፡አቶ ወልደ ሥላሴ የወንጀል ሕግ 684 በመጥቀስ የቀረበባቸው ክስ በኮሚሽኑ እንደማይሆንና ሥልጣኑ እንዳልሆነ በመጠቆም ያቀረቡትን የክስ መቃወሚያ በሚመለከት የኮሚሽን ዓቃቤ ሕግ እንዳስረዳው፣ በወንጀል ሕግ 404(4) ላይ የተደነገገውን በማየት በኮሚሽኑ ዓቃቤ ሕግ ሊጠቀስ የሚችል አንቀጽ መሆኑን መረዳት እንደሚቻል በመጥቀስ ተቃውሞው ውድቅ እንዲደረግለት ጠይቋል፡፡የአቶ ወልደ ሥላሴ የቅርብ ጓደኛ መሆናቸው የተነገረው አቶ ዱሪ ከበደ ያቀረቡትን የመንግሥት ሠራተኛ ያልነበረ ሰው በወንጀል ሕግ 419 መሠረት ክስ እንደማይቀርብበት የተጠቀሰውን መቃወሚያ በሚመለከት ዓቃቤ ሕግ በሰጠው ምላሽ እንደገለጸው፣ ተከሳሹ ድርጊቱን የፈጸመው በልዩ ሁኔታ ተሳታፊ በመሆን ስለመሆኑ በክሱ ለማሳየት የወንጀል ሕግ 33 ተጠቅሷል፡፡ በመሆኑም ተከሳሹ ክስ ሊቀርብበት እንደማይቻል የተገለጸው ተቀባይነት እንደማይኖረውና የዓቃቤ ሕግ ማስረጃ ተሰምቶ ሲያበቃ ፍርድ ቤቱ ብይን የሚሰጥበት በመሆኑ ተቃውሞው ውድቅ እንዲደረግለት ጠይቋል፡፡ በአቶ ዱሪ ላይ የቀረበው ክስ ከእነ አቶ ወልደ ሥላሴ ክስ ተነጥሎ እንዲቀርብ የቀረበውን መቃወሚያ በሚመለከት ዓቃቤ ሕግ በክሶቹ ላይ ሁሉም ተከሳሾች የተጠቀሱ መሆኑን በመጠቆም፣ የሰውና የሰነድ ማስረጃዎች ሁሉም ተከሳሾች በየራሳቸው ስለፈጸሙት ተግባር ተያያዥና ተደጋጋፊነት ባለው ሁኔታ የሚያስረዱለት መሆኑን በመጥቀስ፣ ፍርድ ቤቱ ማስረጃዎቹን ሰምቶ ሲያበቃ የሚመዝነው መሆኑን በማስረዳት ውድቅ እንዲሆንለት ጠይቋል፡፡ የኮሚሽኑ ዓቃቤ ሕግ በተጠርጣሪ ተከሳሾች የቀረበበትን የክስ መቃወሚያ ሙሉ በሙሉ ውድቅ እንዲሆንለት የመቃወሚያ መቃወሚያ መልስ አቅርቧል፡፡ ፍርድ ቤቱም የቀረቡትን የመቃወሚያ ሰነዶች መርምሮ ብይን ለመስጠት ለታህሣሥ 28 ቀን 2006 ዓ.ም. ተለዋጭ ቀጠሮ ሰጥቷል፡፡  (ሪፖርተር)